Ügyiratszám: HSZ/18545-1/2022.

Látta:

 **----------------------------**

 Dr. Korpos Szabolcs

 jegyző

**JEGYZŐKÖNYV**

**Hajdúszoboszló Város Önkormányzatának**

*Jogi, Igazgatási és Ügyrendi Bizottsága*

 *2022. június 30-án 1004 órakor kezdődő*

*nyílt üléséről*

**A jegyzőkönyv az alábbi határozatokat tartalmazza:**

33/2022. (VI. 30.) JIÜB határozat

(A napirend elfogadása)

34/2022. (VI. 30.) JIÜB határozat

(Előterjesztés a város ivóvíz- és szennyvízközmű szolgáltatásra vonatkozó hosszú távú megállapodásának előkészítésére.)

35/2022. (VI. 30.) JIÜB határozat

(Előterjesztés a fizető parkolási rendszerről szóló 5/2012. (III.22.) önkormányzati rendelet módosításáról)

36/2022. (VI. 30.) JIÜB határozat

(Előterjesztés újonnan kialakított közterület elnevezéséről.)

37/2022. (VI. 30.) JIÜB határozat

(Javaslat gyermekvédelmi, szociális rendeletek térítési díj felülvizsgálatára)

38/2022. (VI. 30.) JIÜB határozat

(Előterjesztés Hajdúszoboszlói Gyermeksziget Bölcsőde alapdokumentumainak módosítására.)

39/2022. (VI. 30.) JIÜB határozat

(Előterjesztés III. számú felnőtt fogorvosi körzet feladat-ellátási szerződésének módosításáról.)

40/2022. (VI. 30.) JIÜB határozat

(Előterjesztés egységes ügyeleti és sürgősségi rendszer ellátásáról szóló együttműködési megállapodás meghosszabbításának lehetőségéről.)

41/2022. (VI. 30.) JIÜB határozat

(Előterjesztés népkonyha szolgáltatás végzéséhez átadott ingatlanról szóló megállapodás módosításáról és a Népkonyha szolgáltatás ellenőrzéséről.)

**Helye:** Hajdúszoboszló Város Jegyzőjének irodája

**Jelen vannak a csatolt jelenléti ív szerint:**

* **a Jogi, Igazgatási és Ügyrendi****Bizottsági****tagok:** Kocsis Róbert, Jónás Kálmán, Máté Lajos
* **a Polgármesteri Hivatal részéről** jelen vannak: Dr. Korpos Szabolcs jegyző, Bárdos Ilona gazdasági irodavezető, Matyasovszki Dávid kabinetvezető, Schmiedtné Mónus Erika vezető szociális szakügyintéző, Szabó László városfejlesztési ügyintéző
* **továbbá** Gorján Ferenc Debreceni Vízmű Zrt. vezérigazgató, Holácsik Mariann Hajdúszoboszlói Kistérségi Szociális, Család- és Gyermekjóléti Központ vezetője Szoboszlainé Zabos Petra Hajdúszoboszlói Gyermeksziget Bölcsőde vezetője,
* **jegyzőkönyvvezető:** Fehér Adrienn

Kocsis Róbert:

Megállapítom, hogy a bizottság határozatképes. Szavazásra bocsátom a napirendi pontok elfogadását.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a napirendi javaslatokat. (A döntéshozatalban 3 fő vett részt).

**33/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja a napirendi javaslatokat.

**Napirend**

1. Előterjesztés a város ivóvíz- és szennyvízközmű szolgáltatásra vonatkozó hosszú távú megállapodásának előkészítésére. (3. számú testületi előterjesztés)

Előadó: kabinetvezető, gazdasági irodavezető, városfejlesztési irodavezető

1. Előterjesztés a fizető parkolási rendszerről szóló 5/2012. (III.22.) önkormányzati rendelet módosításáról. (6. számú testületi előterjesztés)

Előadó: városfejlesztési irodavezető

1. Előterjesztés újonnan kialakított közterület elnevezéséről. (15. számú testületi előterjesztés)

Előadó: aljegyző, adó- és rendészeti irodavezető

1. Javaslat gyermekvédelmi, szociális rendeletek térítési díj felülvizsgálatára. (19. számú testületi előterjesztés)

Előadó: egészségügyi-szociális irodavezető

1. Előterjesztés Hajdúszoboszlói Gyermeksziget Bölcsőde alapdokumentumainak módosítására. (20. számú testületi előterjesztés)

Előadó: egészségügyi-szociális irodavezető

1. Előterjesztés III. számú felnőtt fogorvosi körzet feladat-ellátási szerződésének módosításáról. (21. számú testületi előterjesztés)

Előadó: egészségügyi-szociális irodavezető

1. Előterjesztés egységes ügyeleti és sürgősségi rendszer ellátásáról szóló együttműködési megállapodás meghosszabbításának lehetőségéről. (22. számú testületi előterjesztés)

Előadó: egészségügyi-szociális irodavezető

1. Előterjesztés népkonyha szolgáltatás végzéséhez átadott ingatlanról szóló megállapodás módosításáról és a Népkonyha szolgáltatás ellenőrzéséről. (23. számú testületi előterjesztés)

Előadó: egészségügyi-szociális irodavezető

Tájékoztatók, bejelentések

Felelős: bizottsági elnök

Határidő: azonnal

1. **napirend**

***Előterjesztés a város ivóvíz- és szennyvízközmű szolgáltatásra vonatkozó hosszú távú megállapodásának előkészítésére***

Matyasovszki Dávid:

A HBVSZ működési engedélyét az Energetikai Hivatal visszavonta. Közérdekű üzemeltetői tevékenységre kijelölte a Debreceni Vízmű Zrt-t. A testületnek szeptember 2-ig kell döntenie arról, hogy melyik szolgáltatóval kíván végleges szerződést kötni. A megalapozott döntés érdekében szakirodák bevonásával 3 határozati javaslatot tettünk.

Gorján Ferenc:

A bizonytalanság abból adódik, hogy az egész ágazat átalakulóban van. A reszicsökkentés nagyon fontos és fenntartandó dolog, de a víziközművekhez az ehhez szükséges fedezeteket nem teremtették meg. Az energiaválság, az orosz-ukrán háború, a hiperinfláció miatt ez a fenntarthatatlanság már nagyon nehezen kezelhető. Ezért van szükség az átalakulásra. Víziközművekre, vízművekre továbbra is szükség van. Debrecen a még stabil 5 víziközmű szolgáltató közzé tartozik. Ez lesz az első veszteséges évünk. Nagyon bölcs javaslatnak tartom, hogy megvárjuk az események, hogy alakulnak és kezdődjenek meg az egyeztetések. Amikor vagyonátadásról beszélünk, az térítésmentes vagyonátadást jelent. Az állam térítésmentes vagyonátadás esetén vállalja az ellátásért a felelősséget, mely Szoboszló esetén több milliárd forint. Ennek előnye, hogy nagyobb források fognak rendelkezésre állni, de mindennapi élet helyben fog zajlani, az adott víziközmű szolgáltatót fogják keresni, mert a Nemzeti Vízművek Zrt. nem üzemeltető, hanem egy vagyonkezelő szervezet. Magyar Nemzeti Vagyonkezelő Zrt. alá tartozik 6 állami tulajdonú víziközmű szolgáltató. Két éve a MNV-vel egy szintre került a Nemzeti Vízművek Zrt., ami vagyonkezelőként kijelöli, hogy ki az üzemeltető az államon belül. Ha az állam mellett születik a döntés, nem biztos, hogy a Debreceni Vízművek Zrt-vel fog vagyonkezelési szerződést kötni. Előfordulhat, hogy messzebbre kell menni a tárgyalásokra. Mindegyik döntésnek van előnye, hátránya.

Kocsis Róbert:

Van-e különbség a vagyon átadás és a vagyon átruházás között?

Gorján Ferenc:

A vagyonátadásnál a tisztán önkormányzati tulajdonban lévő, nem működtető vagyoni kategóriába tartozó víziközmű vagyont (vízbázisokat, kutakat, a vízhálózatot, víztornyot, a gépészeti berendezéseket) kell érteni. Az átadást követően a tulajdonos a Magyar Állam. Ahhoz, hogy valamit víziközműnek nyilvánítsunk, több feltételnek is kell teljesülnie. Ilyen pl. a legalább 24 lakossági rákötés, a közcélúság. A legelső feltétel, hogy vagy állami, vagy önkormányzati tulajdonban kell lennie.

Az átruházásnál a tulajdon megmarad az önkormányzatnál, és bérleti szerződés vagy vagyonkezelési szerződés keretében átadja azt üzemeltetésre. A vagyonkezelés a legpraktikusabb, mert pl. a gördülő fejlesztési terveket a vízmű az önkormányzattal egyeztetve állítja össze. Sokkal gyorsabb a folyamat vagyonkezelés esetén.

Dr. Korpos Szabolcs:

Városfejlesztési és Műszaki Bizottság és a Pénzügyi és Gazdasági Bizottság is az 1. pontot támogatta. A polgármester javaslata alapján szeptemberben egy rendkívüli ülésen kerül sor a bérleti szerződés tervezet előterjesztésére.

Gorján Ferenc:

A közérdekű üzemeltetői tevékenységet a Debreceni Vízművek Zrt. 2022. december 31-ig látja el. Az önkormányzatnak, mint a szolgáltatásért felelősnek szeptember 2-ig kell megállapodni egy üzemeltetési engedéllyel rendelkező víziközmű szolgáltatóval tartós üzemeltetésre.

A mi oldalunkon az a bizonytalanság, hogy adott településen azért nem tudok biztosítani eszközöket, szerszámokat, gépészeti berendezéseket, mert az ellátásbiztonsághoz szükséges fedezetet veszteségként áthelyezem Szoboszlóra. A veszteségen nem elmaradt profitot kell érteni, Hajdúszoboszló 75 millió Ft mínusza valahonnan hiányozni fog. Nem kerülhet veszélybe az ellátásbiztonság más településeken, azért mert Hajdúszoboszlóra költünk. A döntéshez szükségem lesz a többségi tulajdonostól egy igazgatósági határozatra.

Máté Lajos:

Ez egy államilag vezérelt folyamat. A cél, hogy az önkormányzat ameddig tudja, rakja bele a pénzt, azután az állam átveszi. A rezsicsökkentésben semmilyen gazdasági racionalitás nincs, a költségek nem térülnek meg. A tulajdon átruházás és a vagyonkezelés közt lényegi különbség nincs. Vagyonkezelésbe adáskor sem lesz semmilyen beleszólásunk a vagyon további sorsába. Az első és a harmadik határozati javaslat felé hajlanék. Nem tudom, hogy a többi közszolgáltatás választása esetén, mivel lenne másabb? Nem tudom őket összevetni, minősíteni. Nem tudok más szolgáltató esetén problémákról, ügyfélszolgálat szintjén meg lehet oldani az ügyeket. Azt nem tudom, minden más egyébre, milyen hatással bír. A legjobb döntés, ha a legkisebb rosszat választjuk, én a 3. határozati javaslatra hajlanék. Ha az elsőt és abból a vagyonkezelést választjuk, azt nem támogatnám.

Gorján Ferenc:

Debrecen Megyei Jogú Város is ragaszkodik a víziközmű vagyonához, mivel közel 10 milliárd forintot költött saját erőből a víziközmű fejlesztésre. A közmű törvény előírja, hogy működési területnek 40 km-en belül kell lennie. Így az állami tulajdonban lévő ÉRV Zrt. (Kazincbarcika), a TRV Zrt. (Szolnok), az Alföldvíz Zrt. (Békéscsaba) és a nem állami tulajdonban lévő Debreceni Vízművek Zrt. jöhet szóba. Az Alföldvíz Zrt., az ÉRV Zrt. és a TRV Zrt. a Nemzeti Vízmű Zrt-hez tartozik. A vezérigazgató Volencsik Zsolt a DRV-nek is vezérigazgatója. Akinek az önkormányzatokkal történő tárgyalások megkezdéséhez az a feltétele, hogy a képviselő-testület felhatalmazza a polgármestereket arra. Az átvilágítást követően a Nemzeti Vízmű Zrt. dönt. Érdemi különbségek nincsenek, szolgáltatni kell. A továbbiakban nem az ügyfélszolgálattal, hanem minden egyéb egyeztetésnél lehet gond a távolság. Van egy méretgazdaságossági határ, amikor már egy osztályvezetőt küldenek az egyeztetésre.

Máté Lajos:

A közösségi médiában elterjedt, hogy ha Önök lesznek a szolgáltatók tartósan, akkor mindenkinek meg kell venni a vízmérő órát.

Gorján Ferenc:

Alap esetben a fő vízmérő szolgál a szolgáltatás ellenértékének megállapítására. Ezt a vízmű ingyen cseréli, amikor lejár a hitelesség ideje. Ezt a 4 évről kitolták 8 évre. Ezek most kezdenek tömegesen lejárni. 3500 db lejárt mellékmérő van Hajdúszoboszlón, melynek cseréje 70 milliós költséget jelent. A víziközmű törvény rendelkezik egy olyan lehetőségről, hogy nem a mellékmérőre, hanem a fő vízmérőre számlázunk. Ebben az eseteben a társasház minden egyes tulajdonosának beleegyezése kell hozzá. Ez nekünk jóval egyszerűbb lenne. Jelenleg az egyes lakásokkal van szerződésünk, a mellékvízmérő viszont nem a vízmű, hanem a felhasználó tulajdona. Előfinanszírozzák, de utána elkérik az árát.

Matyasovszki Dávid:

A 3. javaslattal kapcsolatban, felhívtuk az Energetikai Hivatalt. Azt mondták nagyon alaposan meg kell indokolni, hogy miért nem tudunk döntést hozni és nem is biztos, hogy jóváhagyják. Próbáltuk alátámasztani azzal, hogy nincsenek információink a szolgáltatókkal kapcsolatosan. Azoknak a településeknél, akik szintén a HBVSZ tagjai voltak, az volt a véleményük, hogy ha más szolgáltatóhoz akarunk tartozni, akkor át kell adni a közmű vagyont a Nemzeti Vízmű Zrt-nek. A vízművekkel próbáltuk felvenni a kapcsolatot, de nem voltak túl fogadóképesek.

Gorján Ferenc:

Olyan helyzetben van az ágazat, hogy nem jelentkeznek szívesen a vízművek a településekért. Az energiafelhasználás költsége duplájára emelkedett. Novemberben kereste meg a Nemzeti Vízmű Zrt a Nyírségvíz Zrt-t, az ÉRV Zrt-t, a TRV Zrt-t és a Debreceni Vízművek Zrt-t, hogy vállalja-e a korábban HBVSZ Zrt. 11 tagtelepülésének közérdekű üzemeltetését. A szándék megvolt, de akkora volt a veszteség, hogy az ellátásbiztonságot figyelembe véve nemet mondtak. A Nemzeti Vízmű Zrt. három részre osztotta a HBVSZ Zrt. által működtetett településeket. Egyik részét az ÉRV Zrt. másikat a Nyírségvíz Zrt., a harmadikat a Debreceni Vízművek Zrt. kapta meg.

Jónás Kálmán:

Nem látok Debrecenen kívül más alternatívát, egyrészt közel van, másrészt meg az egyik legstabilabb cég. Úgy gondolom, hogy az első határozati javaslat lesz megfelelő.

Kocsis Róbert:

Én is azt gondolom, hogy a legjobb megoldás, ha Debreceni Vízművek Zrt-hez csatlakozunk. Van már néhány hónapnyi tapasztalatunk is a szolgáltatásukkal kapcsolatban. Nem érkeztek negatív visszajelzések. Bízok abban, hogy ez az együttműködés a későbbiekben is egy jó konstrukció lesz.

Gorján Ferenc:

Ez nagyban múlik a helyi kollégákon. Ezt az egész ágazatot a hivatástudat tartja össze. Közel 10 millió ember ellátására 18000-en vagyunk az egész országban. Olyan mértékű források érkeznek Debrecenbe, ami a Debreceni Vízművek Zrt-nek megteremti azt a fedezeti alapot, melyből lehet majd Szoboszlót is fejleszteni. A megyét érzem egy méretgazdaságossági határnak, amelyben még korrekt módon lehet szolgáltatni.

Kocsis Róbert:

Az is egy pozitívum a fogyasztók számára, hogy a régi dolgozók meg lettek tartva, a hely sem változott. Ez az állandóság érzetét kelti.

Matyasovszki Dávid:

*Máté Lajos* kérdésére válaszolva: 175 millió Ft követelésünk van a HBVSZ felé. Az igazgatósági ülésen arról döntöttek, hogy a Hajdúszoboszlói Üzemmérnökséghez tartozó vagyonelemeket átadják bérleti szerződés keretében, vagy értékesítjük, melyből folyhat még be néhány 10 millió forint.

Gorján Ferenc:

A MEK használati díjfizetést írt elő a HBVSZ részére, melyet Hajdúszoboszló részére kellett megfizetnie, melyet vissza kellett fordítani a víziközmű rendszerbe. Ezt nem fizette ki a szolgáltató az üzemeltetőnek.

Matyasovszki Dávid:

Ezeket fejlesztéssel teljesítették, nem történt átutalás egy esetben sem.

Jónás Kálmán:

Ha valamilyen módon visszakerült ez az összeg, akkor az a szolgáltatónak lesz átadva, vagy az önkormányzatnak?

Matyasovszki Dávid:

Az önkormányzatnak fog befolyni, ezt csak víziközműfejlesztésre lehet fordítani.

Gorján Ferenc:

A mindenkori szolgáltató segít meghatározni a fejlesztendő területeket, melyre egy összeget meghatároz forrásként.

Matyasovszki Dávid:

*Máté Lajos* kérdésére válaszolva: végelszámolás lesz, július 18. után lesz vége.

A bizottság elnöke szavazásra bocsátotta az első hat határozati javaslatot.

A Jogi, Igazgatási és ÜgyrendiBizottság3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**34/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek az alábbi határozati javaslat elfogadását:

Hajdúszoboszló Város Önkormányzatának Képviselő-testülete elvi támogatását adja, hogy a város bérleti-üzemeltetési szerződés keretében a Debreceni Vízmű Zrt-vel kössön szerződést az víziközművek üzemeltetésére vonatkozóan. A létrejövő bérleti-üzemeltetési szerződés végleges tervezetét a soron következő Képviselő-testületi ülésre szükséges elkészíteni 2022. szeptember 2-ig.

Felhatalmazza a Polgármestert a szükséges tárgyalások lefolytatására, mind a Debreceni Vízmű Zrt. mind pedig a Debreceni Vagyonkezelő Zrt. igazgatóságával.

Felkéri a Polgármestert, az egyeztetés eredményeként létrejövő bérleti-üzemeltetési szerződés tervezetét terjessze elő a Képviselő-testület soron következő ülésére jóváhagyás végett legkésőbb 2022. szeptember 2-ig.

A Képviselő-testület a víziközművek üzemeltetésére vonatkozó bérleti-üzemeltetési szerződés jóváhagyását követően dönt a részvényvásárlásról.

Felelős: bizottsági elnök

Határidő: 2022. június 30.

1. **napirend**

***Előterjesztés a fizető parkolási rendszerről szóló 5/2012. (III.22.) önkormányzati rendelet módosításáról***

Jónás Kálmán:

A Gábor Áron például utcán sokan úgy oldották meg, hogy átálltak a zöld területre. Hány tábla, illetve automata felállítása szükséges?

Szabó László:

Táblát gondolok, automata felállításra nem lesz idő, illetve nézzük meg mit fog ez eredményezni. Július 1. és szeptember 30. közötti időszakot jelöltük meg a táblák kihelyezésére. A döntést követően felkérjük a Városgazdálkodási Nonprofit Zrt-t. Minden helyszín elejére és végére kell egy-egy tábla.

Máté Lajos:

Mennyire KRESZ konformak a „kivéve regisztráltak” részére táblák, melyek a parkolás tilalmát egészítik ki? Jobb lenne egy tájékoztató tábla kihelyezése.

Szabó László:

Más településeken is fellelhető. Vannak olyan esetek, melyekre ebben a jelenlegi rendszerben nincs megoldás.

Dr. Korpos Szabolcs:

Ez a rendelet a jelenlegi rendszernek egy újabb kisegítője, hogy fenntartható legyen. Ha rajtam múlna, zónásítanám az egész várost, bár az elmúlt években nem voltak nagy volumenű problémák. A hatóságokkal és a szakemberekkel együtt én is azt gondolom, hogy ezt a parkolási rendszert nem ártana a közeljövőben radikálisan az alapokról kezdve átalakítani. Ez a helyzet rövid távon még fenntartható. Nem a büntetés a fő cél, hiszen a nagy részük turista és a bírság sem az önkormányzathoz folyik be, míg a parkolási díj nálunk marad.

Jónás Kálmán:

A zónásítással automatikus kiesnek a lakótelepen parkolók. Nem látom értelmét ennek a foltozgatásnak. A következő évre kérjük fel a hivatalt, hogy folytassa le az egyeztetéseket ennek a rendszernek az átdolgozására.

Dr. Korpos Szabolcs:

A zónásításnak vannak negatív hangjai is, amelyeket figyelembe kell venni. Ez egy alternatíva.

Szabó László:

A zónásításnak megvannak az előnyei, viszont ezekre a helyekre egy automata vagy egy ember kell. Kérdéses, hogy megéri-e az automata kihelyezése. Annak van egy telepítési és üzemeltetési költsége és elképzelhető, hogy nem fognak bele pénzt dobni.

Jónás Kálmán:

Az online parkolási díj fizetési rendszerben ez kezelhető.

Szabó László:

Nem tudom, mennyire kötelezhető erre az állampolgár. Nem lehet tudni hogy ez nálunk mennyire működhet.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság2 igen szavazattal (Kocsis Róbert, Jónás Kálmán,) 1 tartózkodás (Máté Lajos) mellett ellenszavazat nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**35/2022. (VI. 30.) JIÜB határozat**

1. Hajdúszoboszló Város Önkormányzatának Jogi, Igazgatási és Ügyrendi Bizottsága javasolja képviselő-testületnek a fizető parkolási rendszerről szóló 5/2012. (III.22.) önkormányzati rendelet módosításáról szóló rendelet-tervezet elfogadását.

Felelős: bizottsági elnök

Határidő: 2022. június 30.

1. **napirend**

***Előterjesztés újonnan kialakított közterület elnevezéséről***

Dr. Korpos Szabolcs:

A rendelet 1. számú mellékletének az utcák elnevezéseit tekintettük át. Belekerültek az elmúlt évek összes elnevezései. Egy-két anomáliát próbáltunk még kiszűrni.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**36/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja képviselő-testületnek a 7950/45 hrsz-ú, út megnevezésű ingatlan Körner Béla utcának való elnevezését.

Felelős: bizottsági elnök

Határidő: 2022. június 30.

1. **napirend**

***Javaslat gyermekvédelmi, szociális rendeletek térítési díj felülvizsgálatára***

Schmiedtné Mónus Erika:

Tájékoztatom a bizottságot, hogy Nagyhegyes Község Önkormányzatának képviselő-testülete döntött a térítési díjaikról, módosították azt, ezért szükségessé vált a rendelet-tervezetünk mellékletének kicserélése.

Holácsik Mariann:

*Jónás Kálmán* kérdésre válaszolva: 50 Ft-al emelkedett a térítési díj.

Máté Lajos:

Ezek a jelenleg javasolt térítési díjak a folyamatosan növekvő árak mellett meddig teremtenek fedezetet a normális ellátásra. Az aszály miatt az árak valószínűleg jelentősen meg fognak emelkedni.

Holácsik Mariann:

Két éve nem módosítottunk térítési díjat. 21 %-al nőtt a nyersanyag normánk, úgy hogy rezsit nem is raktak rá. Ezért voltunk kénytelenek emelni. Legközelebb jövő áprilisban lesz lehetőségünk módosítani. Hajdúszoboszló tekintetében 80 Ft-al emeltünk, mely így is jóval kevesebb, ami az önköltségünk. Jelentősen hozzá kell az önkormányzatnak tennie.

Bárdos Ilona:

A térítési díj vonatkozásában beszéltem a HGSZI vezetőjével. A beszállítók sorra jelzik, hogy emelni szeretnének a díjaikon. Most megpróbálják kihozni ebből, amit elfogad a testület, akár az adag csökkentésével. Az beszállítók eddigi emelései már ebben benne vannak. Januártól viszont lehet drasztikus lesz az emelés..

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**37/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek, hogy a gyermekvédelmi, szociális rendeletek térítési díj felülvizsgálatára megalkotott módosító rendelettervezeteinek elfogadását.

Felelős: bizottsági elnök

Határidő: 2022. június 30.

1. **napirend**

***Előterjesztés Hajdúszoboszlói Gyermeksziget Bölcsőde alapdokumentumainak módosítására***

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**38/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek az alábbi határozati javaslat elfogadását:

1. Határozati javaslat:

Hajdúszoboszló Város Önkormányzatának Képviselő-testülete elfogadja a mellékletben szereplő Hajdúszoboszlói Gyermeksziget Bölcsőde (4200 Hajdúszoboszló, Rákóczi utca 23-25.) Alapító okiratának módosító okiratát, valamint az egységes szerkezetű Alapító Okiratát. Egyidejűleg felhatalmazza a Polgármestert a keletkező dokumentumok aláírására.

1. Határozati javaslat:

Hajdúszoboszló Város Önkormányzatának Képviselő-testülete elfogadja a Hajdúszoboszlói Gyermeksziget Bölcsőde (4200 Hajdúszoboszló, Rákóczi utca 23-25.) 2022. augusztus 01. napjától hatályos Alapító okiratának módosító okiratát, valamint az egységes szerkezetű Alapító Okiratát. Egyidejűleg felhatalmazza a Polgármestert a keletkező dokumentumok aláírására.

1. Határozati javaslat:

Hajdúszoboszló Város Önkormányzatának Képviselő-testülete elfogadja a Hajdúszoboszlói Gyermeksziget Bölcsőde (4200 Hajdúszoboszló, Rákóczi utca 23-25.) Szervezeti Működési Szabályzatát és a Szakmai programját. A módosítások 2022. július 31-ig érvényesek.

1. Határozati javaslat:

Hajdúszoboszló Város Önkormányzatának Képviselő-testülete elfogadja a Hajdúszoboszlói Gyermeksziget Bölcsőde (4200 Hajdúszoboszló, Rákóczi utca 23-25.) 2022. augusztus 01. napjától hatályos Szervezeti Működési Szabályzatát és a Szakmai programját.

Felelős: bizottsági elnök

Határidő: 2022. június 30.

1. **napirend**

***Előterjesztés III. számú felnőtt fogorvosi körzet feladat-ellátási szerződésének módosításáról***

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**39/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek az alábbi határozati javaslat elfogadását:

Hajdúszoboszló Város Önkormányzatának Képviselő-testülete, mint Megbízó, megbízza a Hajdúszoboszló III. számú felnőtt fogorvosi körzet területi ellátási kötelezettséggel történő egészségügyi alapfeladatok ellátásával az EszterDent22 Fogászati Szolgáltató Korlátolt Felelősségű Társaságot (székhelye: 4225 Debrecen, Szordasi út 26/1, Cg: 09-09-034067, adószáma:27873177-1-09) mint Megbízottat és egészségügyi szolgáltatót 2022. július 01. napjától, ahol az ügyvezető és az ellátó orvos személye is Dr. Kunkli Eszter fogorvosnő (szül: Debrecen, 1982.05.20. an: Kulcsár Ilona, pecsétszáma: 66615).

Ezzel egyidejűleg Hajdúszoboszló Város Önkormányzatának Képviselő-testülete e tárgyban létrejött, 2020. július 07-én kelt, HSZ/18108-10/2020. számú feladat-ellátási szerződés közös megegyezéssel 2022. június 30. napjával hatályát veszti. A Megbízó a Megbízottal 2022. július 01-től, az előterjesztés mellékletében szereplő, HSZ/11282-10/2022. ügyiratszámú, egészségügyi feladat-ellátási - 1-5. mellékleteivel együtt – szerződést köt.

Hajdúszoboszló Város Önkormányzatának Képviselő-testülete felhatalmazza a polgármestert a III. számú fogorvosi körzet feladat-ellátási szerződésének és a keletkező dokumentumok aláírására, a jegyzőt a szerződések ellenjegyzésére.

Felelős: bizottsági elnök

Határidő: 2022. június 30.

1. **napirend**

***Előterjesztés egységes ügyeleti és sürgősségi rendszer ellátásáról szóló együttműködési megállapodás meghosszabbításának lehetőségéről***

Schmiedtné Mónus Erika:

*Máté Lajos* kérdésére válaszolva: A kezdeti nehézségek után szépen kialakult a rendszer. 2021. év végén érkezett az ügyelettel kapcsolatos panasz az irodánkhoz. Egyértelműen pozitív volt a változás.

Dr. korpos Szabolcs:

Ezek a mi szubjektív tapasztalataink. A pilot program meghosszabbodik, ezért még nincs hivatalos kiértékelés.

Bárdos Ilona:

Az is pozitív dolog, hogy az önkormányzatnak szinte nem kerül semmibe.

.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**40/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek az alábbi határozati javaslat elfogadását:

Hajdúszoboszló Város Önkormányzatának Képviselő-testülete 2022. július 1-től támogatja, hogy az egészségügyről szóló 1997. évi CLIV. törvény 232/D. § (4)-(5) bekezdése alapján – 2015. évi CXXIII. törvény szerint - a háziorvosi és házi gyermekorvosi ügyeleti ellátást a 9269/2021. Nyt. számú 2021. június 30. napján e tárgyban kötött együttműködési megállapodásban foglaltak alapján, változatlan feltételek mellett, 2022. október 31. napjáig továbbra is az Országos Mentőszolgálat biztosítja. A mellékletben szereplő együttműködési megállapodás módosítását tartalmazó okiratot elfogadja.

Ezzel egyidejűleg a Hajdúszoboszló Város Önkormányzata és az Országos Mentőszolgálat között létrejött 16090/2021. Nyt. számú Haszonkölcsön szerződés ingó dolog vonatkozásában, míg 16089/2021/OMSZ Nyt. számú Haszonkölcsön szerződés ingatlan vonatkozásában a szerződések hatálya– a szerződés IV. fejezete alapján – is meghosszabbodik, kitolódik az együttműködési megállapodás hatályára.

Mind e tárgykörben keletkezett dokumentumok aláírására és ellenjegyzésére polgármester urat a Képviselő-testület felhatalmazza.

Felelős: bizottsági elnök

Határidő: 2022. június 30.

1. **napirend**

***Előterjesztés népkonyha szolgáltatás végzéséhez átadott ingatlanról szóló megállapodás módosításáról és a Népkonyha szolgáltatás ellenőrzéséről***

Bárdos Ilona:

*Jónás Kálmán* kérdésére válaszolva: 30 éve ugyanolyan állapotban van az épület.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság3 igen szavazattal (Kocsis Róbert, Jónás Kálmán, Máté Lajos) ellenszavazat és tartózkodás nélkül elfogadta a határozati javaslatot. A döntéshozatalban 3 fő vett részt, és – a határozati javaslatban foglaltak alapján - a következő határozatot hozta:

**41/2022. (VI. 30.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek, hogy támogassa az előterjesztés mellékletében szereplő CÍVIS Szociális Étkezési Központ és Hajdúszoboszló Város Önkormányzata között létrejött ingatlan (4200 Hajdúszoboszló Gönczy Pál u. 10-1.) ingyenes használatba adásáról szóló módosított megállapodást.

Felelős: bizottsági elnök

Határidő: 2022. június 30.

Egyéb kérdés, hozzászólás hiányában az elnök 1118 órakor az ülést bezárta.

A Jogi, Igazgatási és ÜgyrendiBizottságáltal tárgyalt képviselő-testületi előterjesztés a képviselő-testület 2022. június 30-i nyílt üléséről készített jegyzőkönyv mellékletét képezik.

**K.m.f.**

 **Kocsis Róbert Jónás Kálmán**

 ***bizottsági elnök*  *bizottsági tag***

**Fehér Adrienn**

 ***jegyzőkönyvvezető***